b'\n_START_ARTICLE_\nMaria Isabela a Spaniei\n_START_SECTION_\nInfant\xc4\x83 a Spaniei\n_START_PARAGRAPH_\nN\xc4\x83scut\xc4\x83 la Palatul Regal din Madrid, Mar\xc3\xada Isabel de Borb\xc3\xb3n y Borb\xc3\xb3n-Parma a fost al 11-lea copil al regelui Carol al IV-lea al Spaniei (1748\xe2\x80\x931819) \xc8\x99i a so\xc8\x9biei acestuia, Maria Luisa de Parma (1751\xe2\x80\x931819), o nepoat\xc4\x83 a regelui Ludovic al XV-lea al Fran\xc8\x9bei. Bunicii ei paterni au fost Carol al III-lea al Spaniei \xc8\x99i Maria Amalia de Saxonia. Bunicii mateni au fost Filip, Duce de Parma \xc8\x99i Prin\xc8\x9besa Louise \xc3\x89lisabeth a Fran\xc8\x9bei. Bunicii ei erau fra\xc8\x9bi, ambii fii ai regelui Filip al V-lea al Spaniei \xc8\x99i ai celei de-a doua so\xc8\x9bii, Elisabeth Farnese_NEWLINE_De\xc8\x99i tat\xc4\x83l Mariei Isabel a men\xc8\x9binut aparen\xc8\x9bele unui monarh absolut \xc8\x99i puternic, el a avut un rol pasiv, l\xc4\x83s\xc3\xa2nd puterea so\xc8\x9biei sale \xc8\x99i a prim-ministrului Manuel Godoy. Mama Mariei Isabel, regina Maria Luisa, l-a dominat complet pe rege. Na\xc8\x99terea Mariei Isabel a coincis cu ridicarea la putere a lui Godoy. Cum nepopulara regin\xc4\x83 Maria Luisa era sub vraja lui Godoy, inamicii lor i-au acuzat c\xc4\x83 ar fi fost iubi\xc8\x9bi. Zvonurile de la curte atribuiau paternitatea Mariei Isabel nu regelui ci t\xc3\xa2n\xc4\x83rului Godoy, care a devenit prim-ministru \xc3\xaen 1792._NEWLINE_Copil\xc4\x83ria infantei a coincis cu evenimentele Fran\xc8\x9bei revolu\xc8\x9bionare \xc8\x99i turbulen\xc8\x9bele politice din Spania. Mezina unei familii mari, Mar\xc3\xada Isabel a fost r\xc4\x83sf\xc4\x83\xc8\x9bat\xc4\x83 de p\xc4\x83rin\xc8\x9bii ei \xc8\x99i educa\xc8\x9bia a fost rudimentar\xc4\x83._NEWLINE_\xc3\x8en decembrie 1800, Lucien Bonaparte a ajuns \xc3\xaen Spania ca noul ambasador francez. Prin el, regina Maria Luisa a oferit-o pe Mar\xc3\xada Isabel \xc3\xaen c\xc4\x83s\xc4\x83torie cu Napoleon Bonaparte \xc3\xaen aprilie 1801. Pe atunci Prim Consulul Napoleon era c\xc4\x83s\xc4\x83torit cu Jos\xc3\xa9phine de Beauharnais de doi ani, \xc3\xaens\xc4\x83 i se sugerase s\xc4\x83 divor\xc8\x9beze \xc8\x99i s\xc4\x83 se c\xc4\x83s\xc4\x83toreasc\xc4\x83 cu o prin\xc8\x9bes\xc4\x83 cu s\xc3\xa2nge regal. Napoleon avea o p\xc4\x83rere proast\xc4\x83 de familia Bourbon \xc8\x99i a comentat \xc3\xaen particular: "Dac\xc4\x83 m-a\xc8\x99 rec\xc4\x83s\xc4\x83tori, nu m-a\xc8\x99 uita la o cas\xc4\x83 \xc3\xaen ruine pentru urma\xc8\x99ii mei".\n_START_SECTION_\nC\xc4\x83s\xc4\x83torie\n_START_PARAGRAPH_\nDornic\xc4\x83 s\xc4\x83 g\xc4\x83seasc\xc4\x83 o coroan\xc4\x83 pentru Mar\xc3\xada Isabel, \xc3\xaen prim\xc4\x83vara anului 1801, mama ei a c\xc4\x83utat s-o c\xc4\x83s\xc4\x83toreasc\xc4\x83 cu veri\xc8\x99orul ei primar pe linie patern\xc4\x83, Ducele de Calabria, Prin\xc8\x9bul Francesco de Napoli \xc8\x99i Sicilia, a c\xc4\x83rui so\xc8\x9bie, Arhiducesa Maria Clementina de Austria, era \xc3\xaenc\xc4\x83 \xc3\xaen via\xc8\x9b\xc4\x83 \xc3\xaens\xc4\x83 a murit \xc3\xaen luna noiembrie a aceluia\xc8\x99i an._NEWLINE_Ideea a venit de la diplomatul francez Alquier, care fusese ambasador la Madrid \xc8\x99i Neapole. Planul s\xc4\x83u era de a aduce regatul Neapole, un aliat al Angliei \xc8\x99i ostil Fran\xc8\x9bei, \xc3\xaen recent formata alian\xc8\x9b\xc4\x83 spaniolo-francez\xc4\x83, propun\xc3\xa2nd apropierea rela\xc8\x9biilor dintre cele dou\xc4\x83 familii prin dou\xc4\x83 c\xc4\x83s\xc4\x83torii. Infanta Mar\xc3\xada Isabel \xc8\x99i fratele ei mai mare, Ferdinand, Prin\xc8\x9b de Asturia urmau s\xc4\x83 se c\xc4\x83s\xc4\x83toreasc\xc4\x83 cu verii lor primari Maria Antonia de Neapole \xc8\x99i Francesco, Duce de Calabria._NEWLINE_Prin\xc8\x9bul Mo\xc8\x99tenitor de Neapole era fiul cel mare al regelui Ferdinand al Siciliei, fratele mai mic al tat\xc4\x83lui ei, \xc8\x99i al Mariei Carolina de Austria, o sor\xc4\x83 a Mariei Antoaneta. Ideea a fost bine primit\xc4\x83 de regele Ferdinand, care \xc3\xae\xc8\x99i dorea o rela\xc8\x9bie mai bun\xc4\x83 cu fratele s\xc4\x83u, regele Spaniei. So\xc8\x9bia lui, Maria Carolina, care ura Fran\xc8\x9ba \xc8\x99i nu avea \xc3\xaencredere \xc3\xaen Spania, s-a opus. _NEWLINE_Infanta Mar\xc3\xada Isabel avea numai 12 ani, era prea t\xc3\xa2n\xc4\x83r\xc4\x83 chiar \xc8\x99i pentru o perioad\xc4\x83 c\xc3\xa2nd prin\xc8\x9besele se c\xc4\x83s\xc4\x83toreau de foarte mici, \xc3\xaens\xc4\x83 c\xc4\x83s\xc4\x83toria a fost justificat\xc4\x83 de necesitatea de a gr\xc4\x83bi reluarea rela\xc8\x9biilor apropiate \xc3\xaentre Spania \xc8\x99i Neapole \xc3\xaentr-un moment critic pentru cur\xc8\x9bile europene, care se luptau cu politica expansionst\xc4\x83 a lui Napoleon Bonaparte._NEWLINE_Contractul celor dou\xc4\x83 c\xc4\x83s\xc4\x83torii a fost semnat la Aranjuez \xc3\xaen aprilie 1802. La 6 iulie 1802, la v\xc3\xa2rsta de 13 ani, Mar\xc3\xada Isabel s-a c\xc4\x83s\xc4\x83torit prin procur\xc4\x83 la Madrid cu v\xc4\x83rul ei \xc3\xaen v\xc3\xa2rst\xc4\x83 de 25 de ani, Francesco, ca cea de-a doua lui so\xc8\x9bie. Fratele ei Ferdinand l-a reprezentat pe mire la ceremonie. Familia regal\xc4\x83 spaniol\xc4\x83 a c\xc4\x83l\xc4\x83torit la Barcelona la 13 august. Cele dou\xc4\x83 cupluri s-au c\xc4\x83s\xc4\x83torit \xc3\xaen persoan\xc4\x83 la 4 octombrie, la sosirea lui Francesco \xc8\x99i a surorii sale. Festivit\xc4\x83\xc8\x9bile au durat p\xc3\xa2n\xc4\x83 la 12 octombrie c\xc3\xa2nd Mar\xc3\xada Isabel (italian\xc4\x83 Maria Isabella) a p\xc4\x83r\xc4\x83sit Barcelona pentru Neapole.\n_START_SECTION_\nPrin\xc8\x9bes\xc4\x83 Mo\xc8\x99tenitoare\n_START_PARAGRAPH_\nMaria Isabella nu a produs o impresie bun\xc4\x83 la sosirea ei la curtea din Neapole. Toate cele patru fiice ale lui Carol al IV-lea al Spaniei erau mici \xc8\x99i \xc3\xaendesate. Spre deosebire de surorile sale, Maria Isabella avea tr\xc4\x83s\xc4\x83turi regulate \xc8\x99i p\xc4\x83rea chiar mai mic\xc4\x83 dec\xc3\xaet cei 13 ani pe care \xc3\xaei avea. A fost descris\xc4\x83 ca fiind "mic\xc4\x83 \xc8\x99i rotund\xc4\x83 ca un balon". Soacra ei, regina Maria Carolina, fusese apropiat\xc4\x83 de prima so\xc8\x9bie a fiului ei, care \xc3\xaei fusese \xc8\x99i nepoat\xc4\x83. Ea a avut o prim\xc4\x83 p\xc4\x83rere nefavorabil\xc4\x83 de t\xc3\xa2n\xc4\x83ra Maria Isabella despre care a scris urm\xc4\x83toarele:_NEWLINE_\xe2\x80\x9eUn chip proasp\xc4\x83t, fin, s\xc4\x83n\xc4\x83tos, nu \xc3\xaen ultimul r\xc3\xa2nd Bourbon, cu alb \xc8\x99i ro\xc8\x99u \xc8\x99i ochi negri. Este foarte robust\xc4\x83 \xc8\x99i voinc\xc4\x83, iar  picioarele ei sunt foarte scurte. At\xc3\xa2t pentru exteriorul ei. Restul nu poate fi descris pentru c\xc4\x83 nu-l \xc3\xaen\xc8\x9beleg nici eu. Este nul\xc4\x83 \xc3\xaen ceea ce prive\xc8\x99te respectul, cunoa\xc8\x99terea, ideile, curiozitatea. Nimic, absolut nimic. Vorbe\xc8\x99te pu\xc8\x9bin\xc4\x83 spaniol\xc4\x83 \xc3\xaens\xc4\x83 nici italian\xc4\x83 sau francez\xc4\x83 \xc8\x99i numai monosilabic cu Da sau Nu. Z\xc3\xa2mbe\xc8\x99te tot timpul  indiferent dac\xc4\x83 este sau nu ea este mul\xc8\x9bumit\xc4\x83... Fiica lui Francesco \xc3\xaen v\xc3\xa2rst\xc4\x83 de patru ani este mult mai inteligent\xc4\x83. Francesco a angajat profesori s-o \xc3\xaenve\xc8\x9be italian\xc4\x83 \xc8\x99i bazele geografiei \xc8\x99i aritmeticii. Ea \xc8\x99tie s\xc4\x83 c\xc3\xa2nte un pic la pian, \xc3\xaen rest nu \xc8\x99tie nimic. Am \xc3\xaencercat s-o laud \xc8\x99i s-o stimulez. Nu simte nimic; r\xc3\xa2de. Este ca o ma\xc8\x99in\xc4\x83rie care poate ob\xc8\x9bine c\xc3\xa2teva atitudini \xc3\xaens\xc4\x83 niciodat\xc4\x83 maturitate real\xc4\x83. Dac\xc4\x83 a\xc8\x99 fi femeia ambi\xc8\x9bioas\xc4\x83, intrigant de care se spune c\xc4\x83 a\xc8\x99 fi, ar trebui s\xc4\x83 fiu \xc3\xaenc\xc3\xa2ntat\xc4\x83 s\xc4\x83 am o astfel de nor\xc4\x83 care nu va deveni niciodat\xc4\x83 nimic \xc3\xaens\xc4\x83 eu sunt prea con\xc8\x99tiincios\xc4\x83 pentru asta. Am \xc3\xaencercat s-o modelez drept tovar\xc4\x83\xc8\x99\xc4\x83 pentru so\xc8\x9bul ei, chiar dac\xc4\x83 asta ar \xc3\xaensemna s-o \xc3\xaentorc \xc3\xaempotriva mea. Crede-m\xc4\x83, acest copil este o prezen\xc8\x9b\xc4\x83 \xc3\xaengust\xc4\x83, ea nici nu va \xc3\xaennobila nici nu va \xc3\xaembun\xc4\x83t\xc4\x83\xc8\x9bi rasa noastr\xc4\x83. Toat\xc4\x83 clica spaniol\xc4\x83 numeroas\xc4\x83, toate proiectele \xc8\x99i sistemele lor, au primit o lovitur\xc4\x83 la sosirea acestei Prin\xc8\x9bese \xc8\x99i a nulit\xc4\x83\xc8\x9bii ei perfecte.\xe2\x80\x9d_NEWLINE_Ca Prin\xc8\x9bes\xc4\x83 Mo\xc8\x99tenitoare a Neapole, Maria Isabella nu a luat parte la politic\xc4\x83. T\xc3\xa2n\xc4\x83r\xc4\x83 \xc8\x99i neexperimentat\xc4\x83, ea nici nu avea caracterul energetic, nici educa\xc8\x9bia s\xc4\x83 fie activ\xc4\x83 \xc3\xaen sfera public\xc4\x83. Avea numai 15 ani c\xc3\xa2nd prima ei fiic\xc4\x83, Luisa Carlotta, s-a n\xc4\x83scut la Portici la 24 octombrie 1804. De asemenea, ea a avut o fiic\xc4\x83 vitreg\xc4\x83, Prin\xc8\x9besa Carolina de Neapole \xc8\x99i Sicilia, care se va c\xc4\x83s\xc4\x83tori cu Ducele de Berry (al doilea fiu al regelui Carol al X-lea al Fran\xc8\x9bei)._NEWLINE_Via\xc8\x9ba Mariei Isabella a fost profund marcat\xc4\x83 de ac\xc8\x9biunile lui Napoleon Bonaparte. Dup\xc4\x83 ce a fost \xc3\xaencoronat \xc3\xaemp\xc4\x83rat al Fran\xc8\x9bei \xc3\xaen decembrie 1804, Napoleon a continuat s\xc4\x83-\xc8\x99i extind\xc4\x83 puterea \xc3\xaen peninsula italian\xc4\x83. Tem\xc3\xa2ndu-se pentru coroana sa, regele Ferdinand s-a al\xc4\x83turat celei de-A Treia Coali\xc8\x9bii \xc3\xaempotriva lui Bonaparte. Trupele lui Napoleon au \xc3\xaenvins toate armtele aliate la Austerlitz \xc3\xaen decembrie 1805 \xc8\x99i for\xc8\x9bele din Neapole la Campo Tenese. \xc3\x8en urma acestor victorii, for\xc8\x9bele lui Napoleon au ocupat Neapole \xc3\xaen 1806. \xc3\x8emp\xc4\x83ratul a d\xc4\x83ruit coroana fratelui s\xc4\x83u Joseph Bonaparte \xc8\x99i patru ani mai t\xc3\xa2rziu cumnatului s\xc4\x83u, Joachim Murat._NEWLINE_Maria Isabella, \xc3\xaempreun\xc4\x83 cu restul familiei regale, au plecat \xc3\xaen Sicilia \xc3\xaen februarie 1806. \xc3\x8en ciuda \xc3\xaencerc\xc4\x83rilor succesive ale lui Murat s\xc4\x83 invadeze insula, regele Ferdinand \xc8\x99i Maria Carolina \xc8\x99i-au men\xc8\x9binut statutul \xc8\x99i puterea \xc3\xaen Sicilia sub protec\xc8\x9bia trupelor britanice. Adev\xc4\x83rata putere \xc3\xaen Sicilia o de\xc8\x9binea Lordul William Bentinck, comandantul trupelor britanice pe insul\xc4\x83. Bentinck a stabilit o constitu\xc8\x9bie \xc8\x99i l-a privat pe Ferdinand de orice putere. Regele \xc8\x99i-a petrecut urm\xc4\x83torii ani v\xc3\xa2n\xc3\xa2nd \xc8\x99i f\xc4\x83c\xc3\xa2ndu-\xc8\x99i apari\xc8\x9bia la Palermo numai c\xc3\xa2nd era necesar\xc4\x83 prezen\xc8\x9ba sa._NEWLINE_\xc3\x8en 1812, so\xc8\x9bul Mariei Isabella a fost numit regent. Francesco s-a ciocnit de aristocra\xc8\x9bia insulei, care s-a opus noilor taxe pentru a finan\xc8\x9ba r\xc4\x83zboiul \xc3\xaempotriva Fran\xc8\x9bei, sus\xc8\x9bin\xc3\xa2nd un grad ridicat de autonomie. Lipsit\xc4\x83 de influen\xc8\x9b\xc4\x83, regina Maria Carolina a fost exilat\xc4\x83 la casa sa din Austria \xc3\xaen 1813, unde a murit un an mai t\xc3\xa2rziu.\n_START_SECTION_\nDuces\xc4\x83 de Calabria\n_START_PARAGRAPH_\n\xc3\x8en 1815, sub protec\xc8\x9bia Austriei, Ferdinand s-a \xc3\xaentors \xc3\xaen Neapole. El a suprimat constitu\xc8\x9bia sicilian\xc4\x83 \xc8\x99i a unit cele dou\xc4\x83 regate Regatul celor Dou\xc4\x83 Siclii \xc3\xaen 1816, d\xc4\x83ruindu-i lui Francesco titlul de Duce de Calabria ca mo\xc8\x99tenitor al regatelor. Servind ca locotenent \xc3\xaen Sicilia (1815-1820), Francesco \xc8\x99i Maria Isabella au r\xc4\x83mas \xc3\xaen Sicilia, vizit\xc3\xa2nd rar Neapole._NEWLINE_De\xc8\x99i a p\xc4\x83r\xc4\x83sit Spania la o v\xc3\xa2rst\xc4\x83 fraged\xc4\x83, Maria Isabella a r\xc4\x83mas ata\xc8\x99at\xc4\x83 de familia ei \xc8\x99i de \xc8\x9bara natal\xc4\x83. \xc3\x8en toamna anului 1818 ea \xc8\x99i-a vizitat p\xc4\x83rin\xc8\x9bii care tr\xc4\x83iau \xc3\xaen exil la Roma. Maria Isabella a contribuit la alegerile maritale ale cur\xc8\x9bii napolitane pentru fiicele ei, dintre care patru (din \xc8\x99ase) au mers s\xc4\x83 se c\xc4\x83s\xc4\x83toreasc\xc4\x83 cu membri ai familiei regale spaniole. Prima dintre aceste c\xc4\x83s\xc4\x83torii a avut loc \xc3\xaen aprilie 1819, \xc3\xaentre fiica ei cea mare Luisa Carlotta \xc8\x99i fratele mai mic al Mariei Isabella, Infantele Francisco de Paula al Spaniei._NEWLINE_\xc3\x8en timpul acestor ani turbulen\xc8\x9bi, Maria Isabella a fost \xc3\xaens\xc4\x83rcinat\xc4\x83 \xc3\xaen mod constant. La intervale de mai pu\xc8\x9bin de doi ani, ea a n\xc4\x83scut npu\xc4\x83 copii la Palermo: Maria Cristina (27 aprilie 1806), Amalia (8 martie 1808, care a murit un an mai t\xc3\xa2rziu), Ferdinand, mo\xc8\x99tenitor aparent (12 ianuarie 1810), Carol, Prin\xc8\x9b de Capua (10 octombrie 1811), Leopold, Conte de Siracuza (22 mai 1813), Maria Antonia (19 decembrie 1814), Antonio, Conte de Lecce (23 septembrie 1816), Maria Amalia (5 februarie 1818) \xc8\x99i Carolina Ferdinanda (29 februarie 1820)._NEWLINE_Maria Isabella, care \xc3\xaenc\xc4\x83 tr\xc4\x83ia \xc3\xaen Parlermo, t\xc3\xa2njea dup\xc4\x83 o via\xc8\x9b\xc4\x83 mai interesant\xc4\x83 pe continent \xc8\x99i \xc3\xaen cele din urm\xc4\x83 s-a \xc3\xaentors la Napoli cu so\xc8\x9bul ei \xc3\xaen iulie 1820. Socrul ei, regele Ferdinand, era acum complet subordonat Austriei; un austriac, contele Nugent, era comandantul-\xc8\x99ef al armatei. Pentru urm\xc4\x83torii patru ani socrul ei a domnit ca un monarh absolut, neacord\xc3\xa2nd reforme constitu\xc8\x9bionale. \xc3\x8en aceast\xc4\x83 perioad\xc4\x83, Maria Isabella a avut \xc3\xaenc\xc4\x83 doi copii n\xc4\x83scu\xc8\x9bi la Napoli: Teresa Cristina la 14 martie 1822 \xc8\x99i Louis, Contele de Aquila la 19 iulie 1824.\n_START_SECTION_\nRegin\xc4\x83\n_START_PARAGRAPH_\nRegele Ferdinand I al celor Dou\xc4\x83 Sicilii a murit la 4 ianuarie 1825 \xc8\x99i so\xc8\x9bul Mariei Isabella a devenit noul rege. Francisc I, la v\xc3\xa2rsta de 47 de ani, era un b\xc4\x83rbat gras, bine-inten\xc8\x9bionat, simplu \xc3\xaen gusturile sale \xc8\x99i mai interesant de agricultur\xc4\x83 dec\xc3\xa2t de politic\xc4\x83. De la \xc3\xaenceput, Francisc I s-a comportat foarte diferit de prin\xc8\x9bul liberal care fusese ca mo\xc8\x99tenitor al coroanei \xc8\x99i scurta sa domnie a fost \xc3\xaen esen\xc8\x9b\xc4\x83 reac\xc8\x9bionar\xc4\x83. De\xc8\x99i gelos pe autoritatea sa, el a l\xc4\x83sat guvernarea \xc3\xaen m\xc3\xa2inile primului ministru Luigi de Medici (1759 - 1830)._NEWLINE_\xc3\x8en noul ei rol de regin\xc4\x83 consort, Maria Isabella nu a de\xc8\x9binut nici un rol politic. Ea a avut nici ambi\xc8\x9bie, nici interes fa\xc8\x9b\xc4\x83 de guvernare. La 34 de ani \xc8\x99i mam\xc4\x83 a doisprezece copii, ea \xc3\xaenc\xc4\x83 \xc3\xael \xc3\xaengrijea pe fiul ei, contele de Aquila, n\xc4\x83scut cu un an mai \xc3\xaenainte. Supragreutatea cauzat\xc4\x83 de multiplele sarcini au distrus tr\xc4\x83s\xc4\x83turile regulate ale reginei. Maria Isabella a fost frivol\xc4\x83, copi\xc4\x83roas\xc4\x83 \xc8\x99i cu inima bun\xc4\x83. \xc3\x8ei pl\xc4\x83ceau: teatrul, balurile \xc8\x99i festivit\xc4\x83\xc8\x9bile publice. Simpl\xc4\x83 \xc8\x99i generoas\xc4\x83, ea a fost mai popular\xc4\x83 dec\xc3\xa2t so\xc8\x9bul ei._NEWLINE_Cuplul regal a tr\xc4\x83it \xc3\xaenconjurat de solda\xc8\x9bi, mereu tem\xc3\xa2ndu-se de o revolu\xc8\x9bie. Securitate acestora a fost garantat\xc4\x83 de c\xc4\x83tre trupele austriece sta\xc8\x9bionate \xc3\xaen Neapole, dar plata lor a fost o povar\xc4\x83 grea pentru vistieria statului \xc8\x99i principalul motiv pentru marea daatorie public\xc4\x83. La sfatului lui Medici, Francisc \xc8\x99i Maria Isabella au luat cu ei pe fiul lor de un an, contele de Aquila, \xc8\x99i au mers la Milano \xc3\xaen mai 1825 pentru a ob\xc8\x9bine o reducere a trupelor de ocupa\xc8\x9bie. Dup\xc4\x83 un acord \xc3\xaentre Medici \xc8\x99i ambasadorul austriac, contele von Ficquelmont, regele \xc8\x99i regina s-au \xc3\xaentors la Neapole la 18 iulie. Trupele autriece au fost reduse la 12.000 \xc8\x99i au p\xc4\x83r\xc4\x83sit Neapole \xc3\xaen februare 1827._NEWLINE_La 13 august 1827, Maria Isabella a n\xc4\x83scut ceel de-al 13-lea \xc8\x99i ultimul copil, Francesco di Paola, Conte de Trapani. \xc3\x8enso\xc8\x9bitoarea constant\xc4\x83 a reginei a fost cea de-a doua fiic\xc4\x83, Maria Christina, care era la fel de cochet\xc4\x83 ca mama ei. Maria Christina avea deja peste 20 de ani \xc8\x99i p\xc4\x83rin\xc8\x9bii erau dornici s\xc4\x83-i g\xc4\x83seasc\xc4\x83 un so\xc8\x9b regal. Oportunitatea a venit c\xc3\xa2nd fratele Mariei Isabella, Ferdinand al VII-lea al Spaniei a r\xc4\x83mas v\xc4\x83duv \xc3\xaen mai 1829. Fiica cea mare a Mariei Isabell, Infanta Luisa Carlota, a aranjat repede o c\xc4\x83s\xc4\x83torie \xc3\xaentre sora ei \xc8\x99i unchiul lor.._NEWLINE_Ferdinand al VII-lea \xc8\x99i-a invitat sora \xc8\x99i cumnatul s\xc4\x83-\xc8\x99i \xc3\xaenso\xc8\x9beasc\xc4\x83 fiica pentru nunta de la Madrid. Francisc I era afectat de gut\xc4\x83 \xc8\x99i s\xc4\x83n\xc4\x83tatea sa era precar\xc4\x83, dar Maria Isabella era ner\xc4\x83bd\xc4\x83toare s\xc4\x83-\xc8\x99i viziteze \xc8\x9bara natal\xc4\x83 dup\xc4\x83 dou\xc4\x83zeci \xc8\x99i \xc8\x99apte ani de absen\xc8\x9b\xc4\x83. Ea \xc8\x99i-a convins so\xc8\x9bul s\xc4\x83 c\xc4\x83l\xc4\x83toreasc\xc4\x83 pentru mai mult timp \xc3\xaen Spania. Fiul lor cel mai mare, Ferdinand, Duce de Calabria a fost l\xc4\x83sat regent \xc3\xaen timpul absen\xc8\x9bei._NEWLINE_C\xc4\x83l\xc4\x83torind pe uscat, cuplul regal a plecat spre Spania la 28 septembrie 1829. Pe drum, ei l-au vizitat pe Papa Pius al VIII-lea la Roma. La Grenoble, s-au \xc3\xaent\xc3\xa2lnit cu Ducesa de Berry, fericit\xc4\x83 s\xc4\x83-\xc8\x99i vad\xc4\x83 p\xc4\x83rin\xc8\x9bii dup\xc4\x83 treisprezece ani. Odat\xc4\x83 ajun\xc8\x99i \xc3\xaen Spania, c\xc4\x83s\xc4\x83toria a fost celebrat\xc4\x83 la 25 ianuarie 1830. Pe drumul de \xc3\xaentoarcere, ei s-au \xc3\xaent\xc3\xa2lnit din nou cu ducesa de Berry care le-a prezentat pe fiul ei, Ducele de Bordeaux. Maria Isabella \xc8\x99i so\xc8\x9bul ei au mers la Paris, unde l-au \xc3\xaent\xc3\xa2lnit pe regele Carol al X-lea al Fran\xc8\x9bei. Regele \xc8\x99i regina au ajuns la Napoli la 30 iulie. Dup\xc4\x83 \xc3\xaentoarcerea lor, starea de s\xc4\x83n\xc4\x83tate a regelui s-a deteriorat rapid. A murit la 8 noiembrie 1830.\n_START_SECTION_\nRegin\xc4\x83-mam\xc4\x83\n_START_PARAGRAPH_\nDup\xc4\x83 decesul so\xc8\x9bului ei, fiul cel mare al Mariei Isabella, Ferdinand al II-lea a devenit rege. Ferdinand \xc3\xaen v\xc3\xa2rst\xc4\x83 de doar 20 de ani, timid \xc8\x99i lini\xc8\x99tit, a fost mai energic dec\xc3\xa2t tat\xc4\x83l \xc8\x99i bunicul s\xc4\x83u \xc8\x99i \xc8\x99i-a luat \xc3\xaen serios responsabilit\xc4\x83\xc8\x9bile de rege. Rela\xc8\x9bia dintre Maria Isabella \xc8\x99i Ferdinand al II-lea a fost rece, regina mam\xc4\x83 prefer\xc3\xa2nd pe cel de-al doilea fiu al ei, Carlo Ferdinand, Prin\xc8\x9b de Capua, care \xc3\xaemp\xc4\x83rt\xc4\x83\xc8\x99ea frivolitatea ei._NEWLINE_Maria Isabella a r\xc4\x83mas v\xc4\x83duv\xc4\x83 la o v\xc3\xa2rst\xc4\x83 c\xc3\xa2nd era \xc3\xaenc\xc4\x83 t\xc3\xa2n\xc4\x83r\xc4\x83, cu poft\xc4\x83 de via\xc8\x9b\xc4\x83 \xc8\x99i o anumit\xc4\x83 frumuse\xc8\x9be \xc3\xaen ciuda greut\xc4\x83\xc8\x9bii sale. \xc3\x8enconjurat\xc4\x83 de admiratori, ea a avut o sl\xc4\x83biciune pentru oficiali frumo\xc8\x99i mai tineri dec\xc3\xa2t ea. Potrivit zvonurilor de la curte, ea a avut aman\xc8\x9bi. Comportamentul ei l-a exasperat pe Ferdinand al II-lea.. La 21 noiembrie 1832 Ferdinand s-a c\xc4\x83s\xc4\x83torit cu Maria Christina de Savoia, cu care Maria Isabella s-a \xc3\xaen\xc8\x9beles bine. Noua regin\xc4\x83 i-a \xc3\xaemp\xc4\x83cat pe mam\xc4\x83 \xc8\x99i fiu._NEWLINE_Regina-mam\xc4\x83 era preocupat\xc4\x83 s\xc4\x83 g\xc4\x83seasc\xc4\x83 so\xc8\x9bi pentru fiicele ei. \xc3\x8en 1832, fiica ei Maria Amalia \xc3\xaen v\xc3\xa2rst\xc4\x83 de 14 ani s-a c\xc4\x83s\xc4\x83torit cu infantele Sebastian al Spaniei, care era v\xc4\x83r primar cu Maria Isabella. A patra c\xc4\x83s\xc4\x83torie spaniol\xc4\x83 a avut loc dup\xc4\x83 decesul ei, \xc3\xaen 1850, c\xc3\xa2nd Carolina Ferdinanda s-a c\xc4\x83s\xc4\x83torit cu Carlos, Conte de Montemol\xc3\xadn, pretendent carlist la tronul Spaniei. \xc3\x8en iunie 1833, pioasa ei fiic\xc4\x83 Maria Antonia s-a c\xc4\x83s\xc4\x83torit cu Marele Duce de Toscana Leopold al II-lea care era v\xc4\x83duv._NEWLINE_\xc3\x8en 1835, la 46 de ani, Maria Isabella a \xc3\xaenceput o rela\xc8\x9bie cu un ofi\xc8\x9ber austriac, baronul Peter von Schmuckher. Rela\xc8\x9bia lor a fost turbulent\xc4\x83. Cu toate acestea, la moartea so\xc8\x9biei lui Schmuckher \xc3\xaen 1837, ea a inten\xc8\x9bionat s\xc4\x83 se c\xc4\x83s\xc4\x83toreasc\xc4\x83 cu el. C\xc3\xa2nd ambi\xc8\x9biosul baron a pretins titluri \xc8\x99i privilegii regale ca o condi\xc8\x9bie a c\xc4\x83s\xc4\x83toriei, Maria Isabella l-a respins, apel\xc3\xa2nd la fiul ei regele Ferdinand al II-lea pentru a sc\xc4\x83pa de fostul ei iubit. Regele l-a expulzat pe Schmuckher \xc3\xaen ianuarie 1838._NEWLINE_Cum Maria Isabella era hot\xc4\x83r\xc3\xa2t\xc4\x83 s\xc4\x83 se rec\xc4\x83s\xc4\x83toreasc\xc4\x83, fiul ei, regele Ferdinand al II-lea, i-a dat o list\xc4\x83 cu nume de tineri nobili din regat de unde s\xc4\x83 aleag\xc4\x83. Primele sale dou\xc4\x83 alegeri au ezitat \xc8\x99i ea \xc8\x99i-a retras propunerea. \xc3\x8en cele din urm\xc4\x83 l-a ales pe Francesco, conte del Balzo dei Duchi di Presenzano (1805\xe2\x80\x931882), un t\xc3\xa2n\xc4\x83r \xc8\x99i frumos locotenent dintr-o veche familie nobil\xc4\x83 dar s\xc4\x83rac\xc4\x83. C\xc4\x83s\xc4\x83toria a avut loc la 15 ianuarie 1839. Mireasa avea 50 de ani iar mirele 34. Cuplul nu a avut copii. S-au retras de la curte \xc8\x99i s-au mutat la palatul Capodimonte. Ea a murit la 13 septembrie 1848 la 59 de ani.'